**צ'ק פוינט טכנולוגיות תוכנה בע"מ** היא חברה ישראלית העוסקת בפיתוח תוכנה לאבטחת מידע, אבטחת רשתות ומחשבים, מכשירים ניידים וענן וידועה בעיקר בפיתוח תוכנות חומת אש, VPN, ואבטחה מתקדמת בפני איומי סייבר.

נכון לסוף שנת 2021, החברה מעסיקה כ-6,000 עובדים בלמעלה מ-70 מדינות ברחבי העולם. משרדיה הראשיים נמצאים בתל אביב ובסן קרלוס. לחברה מרכזי פיתוח נוספים בארצות הברית, בשוודיה ובבלארוס.

היסטוריה
--------

לוגו צ׳ק פוינט בשנת 2020
החברה נוסדה בשנת 1993 על ידי שלמה קרמר, מריוס נכט וגיל שויד, שמכהן כמנכ"ל החברה מיום הקמתה. על בסיס טכנולוגיה הנקראת *stateful inspection* שפיתח שויד לראשונה, יצרה החברה תוכנת חומת אש שנקראה FireWall-1 וזכתה להצלחה רבה ברחבי העולם. בהמשך, פיתחה החברה את אחד ממוצרי ה-VPN הראשונים בעולם, VPN-1.

צ'ק פוינט קיבלה מימון ראשוני של ארבע מאות אלף דולרים מקבוצת BRM של האחים אלי וניר ברקת, יובל רכבי ועמרי מן. החברה קיבלה את המימון לאחר שגיל שויד, מייסד החברה, פנה לאחים ברקת, אותם הכיר מהצופים, והציע להם 50% מהחברה בתמורה לאותו הסכום. האחים קיבלו את ההצעה, ונתנו את מניית הזהב בחברה לעורך הדין חנינא ברנדס.

פריצת הדרך הראשונה של החברה נרשמה ב-1994, לאחר שחתמה על הסכם OEM עם חברת סאן מיקרוסיסטמס. שנה לאחר מכן חתמה על הסכם הפצה עם חברת המחשבים HP והקימה את משרדיה בעמק הסיליקון, בעיר רדווד סיטי שבקליפורניה.

בשנת 1996 הונפקה החברה בבורסת הנסדא"ק, תחת הסימול "CHKP", ובהנפקה הראשונית לציבור הצליחה לגייס כ-67 מיליון דולר. באותה שנה הוגדרה צ'ק פוינט על ידי חברת המחקר IDC כיצרנית המובילה בעולם של חומת האש, עם נתח שוק של כ-40 אחוזים.

סמל צ'ק פוינט במשרד הראשי, תל אביב
בשנת 1998 הודיעה צ'ק פוינט על שותפות עם חברת נוקיה. באותה שנה נכנסה החברה גם לתחום העסקים הקטנים והבינוניים באמצעות SofaWare, חברת הבת של צ'ק פוינט, שפיתחה את S-Box – התקן חומרה הניצב בין הרשת הארגונית או המחשב בבית המשתמש, לבין הרשת הציבורית. התקן זה כולל בתוכו גרסאות של תוכנת חומת האש וה- VPN של צ’ק פוינט, שהותאמו במיוחד עבורו, והוא מתאים במיוחד לשימוש בארגונים קטנים ובינוניים ובבתים פרטיים. בנובמבר 2004 הגיש איתי בוגנר, אחד מבעלי Sofaware, תביעה כנגד צ'ק פוינט על תמלוגים שלא שילמה ל-Sofaware עבור ה-S-box. טענת צ'ק פוינט שה-S-box פותח עבור צ'ק פוינט ועל כן שייך לה נדחתה על ידי בית המשפט וצ'ק פוינט חויבה לשלם תמלוגים ל-Sofaware.

בסוף שנת 2003 הודיעה צ'ק פוינט על רכישת חברת Zone Labs, אחת היצרניות המובילות בעולם של תוכנות חומת אש אישית (Zone Alarm).

בשנת 2007 רכשה צ'ק פוינט את חברת NFR Security אשר פיתחה מוצר למניעת חדירות תקשורת ורשת, וכן את חברת Pointsec להצפנה ואבטחה של מחשבים ניידים.

בדצמבר 2008 רכשה החברה מחברת נוקיה את חטיבת האבטחה של נוקיה, המונה כ-500 עובדים.
בשנת 2009 נכללה צ'ק פוינט ברשימת 2,000 החברות הגדולות בעולם של המגזין פורבס, ודורגה במקום ה-1,561.

בשנת 2010 צ'ק פוינט רכשה את חברת Liquid Machines לאבטחה והצפנה של מסמכים והשיקה מנוע מתוחכם למניעת זליגת מידע רגיש מהארגון DLP

בדצמבר 2011 הודיעה צ'ק פוינט על רכישת חברת דיינסק (Dynasec) הישראלית.

בשנת 2015 צ'ק פוינט רכשה את חברת HyperWise המתמחה במניעה מתקדמת של איומי Zero Day – התקפות ברמת המעבד (CPU LEVEL) האופייניות לכלי תקיפה מתקדמים.

בהמשך אותה שנה רכשה צ'ק פוינט את חברת Lacoon המתמחה באבטחה מתקדמת על טלפונים ניידים.

במרץ 2018 זכה גיל שויד, מייסד ומנכ"ל חברת צ'ק פוינט, בפרס ישראל בתחום ההיי-טק. בנימוקי הוועדה נאמר, כי "גיל שויד, מייסד ומנכ"ל צ'ק פוינט, נחשב לאדם פורץ דרך והשראה, דוגמה ומופת ליכולת להצמיח טכנולוגיות חדשניות וחברה רב לאומית מצליחה ומשגשגת הפועלת עד היום ממדינת ישראל. תרומתו של שויד למדינת ישראל משמעותית בפיתוחה של תעשיית ההיי-טק כבר קרוב ל–25 שנה, תעשיות היי-טק מובילות עולמות בתחום אבטחת המידע והסייבר, יצירת אלפי מקומות עבודה וייצוג מצוינות וההון האנושי של ישראל בעולם".

בדצמבר 2019 רכשה החברה את חברת Protego העוסקת בשירותי אבטחת מידע בענן תמורת כ-40 מיליון דולר.

קצב ההכנסות השנתי של החברה ממוצרי אבטחה לשוק הענן עמדו על כ-100 מיליון דולר ב-2020.

באוגוסט 2021 רכשה החברה את חברת "עב ענן" הישראלית, העוסקת באבטחת שירותי דואר אלקטרוני בענן, תמורת כ-300 מיליון דולר.

בפברואר 2022 רכשה החברה את חברת ספקטרל (Spectral), סטארט-אפ סייבר ישראלי, תמורת כ-60 מיליון דולר.

באוגוסט 2023 רכשה החברה את חברת פרימיטר 81 הישראלית, תמורת 490 מיליון דולר.

בפברואר 2024 הודיע גיל שוויד על כוונתו לפרוש מתפקיד מנכ"ל צ'ק פוינט ולעבור לשמש כיו"ר פעיל של החברה.

מוצרים מובילים
--------------

* FireWall-1
* SecureXL
* CoreXL
* IPSec VPN
* Mobile Access
* CloudGuard IaaS
* Identity Awareness
* DLP
* Threat Emulation
* Threat Extraction
* IPS
* URL filtering
* Anti Virus, Anti Bot and Anti Spam
* Capsule Workspace
* HTTPs Inspection
* Security Management Software Blades
* IMAPs Inspection

לקריאה נוספת
------------

* גלית חמי וסופי שולמן, **להמציא כל בוקר מחדש - סיפורה של החדשנות הישראלית**, ידיעות ספרים, 2018, הפרק "רעיון של פעם בחיים", עמ' 228–231

קישורים חיצוניים
----------------

ויקישיתוף מדיה וקבצים בנושא **צ'ק פוינט** בוויקישיתוף
* אתר האינטרנט הרשמי של צ'ק פוינט
* צ'ק פוינט, ברשת החברתית פייסבוק
* צ'ק פוינט, ברשת החברתית אקס (טוויטר)
* צ'ק פוינט, ברשת החברתית אינסטגרם
* צ'ק פוינט, ברשת החברתית LinkedIn
* צ'ק פוינט, סרטונים בערוץ היוטיוב
* צ'ק פוינט, הבלוג הרשמי
* אתר המוצר ZoneAlarm (באנגלית)
* כתבות אודות צ'קפוינט, באתר גלובס
* כתבות אודות צ'קפוינט, באתר כלכליסט
* כתבות אודות צ'קפוינט, באתר דהמרקר
* כתבות אודות צ'קפוינט, באתר ynet
* אתר למנויים בלבד רותי לוי, "צ'ק פוינט הוכיחה שאפשר ללמוד הכל ואפילו להיות חוקר סייבר — בלי 8200", באתר TheMarker‏, 9 באפריל 2018
* חומת אש: ככה בונים חומה, באתר "חדשנות ישראלית"
* מידע עסקי על חברת צ'ק פוינט באתרים Yahoo! Finance • MarketWatch • CNN Money • Bloomberg Business (באנגלית)
* צ'ק פוינט, בגוגל פיננסים

* צ'ק פוינט, באתר Crunchbase (באנגלית)
* צ'ק פוינט, באתר EDGAR של הודעות ל-SEC (באנגלית)

הערות שוליים
------------

1. ↑  Breach Prevention System (BPS) - NSS Labs, Inc, www.nsslabs.com(הקישור אינו פעיל)
2. ↑  נסדא"ק
3. ↑  הודעה לעיתונות, חברת צ'ק פוינט
4. ↑  הודעה לעיתונות, חברת נוקיה
5. ↑  ע"א 2850/08 CHECK POINT SOFTWARE TECHNOLOGIES LTD נ' איתי בוגנר
6. ↑  הודעה לעיתונות
7. ↑  "Facts at a Glance | Check Point Software". *Check Point Software* (באנגלית אמריקאית). נבדק ב-2018-05-13.
8. ↑  אור הירשאוגה, צ'ק פוינט רוכשת את חטיבת מוצרי האבטחה של נוקיה, אתר TheMarker
9. ↑  נמרוד הלפרן‏, 13 חברות ישראליות ב-"2000 הגדולות" של פורבס, באתר וואלה!‏, 10 באפריל 2009
10. ↑  ליאור זנו, צ'ק פוינט רוכשת את דיינסק מיקנעם בעשרות מיליוני דולרים, באתר TheMarker‏, 31 באוקטובר 2011
11. ↑  מאיר אורבך ואסף גלעד, צ'ק פוינט קונה את הייפרווייז של שלמה קרמר ב־80 מיליון דולר, באתר כלכליסט, 18 בפברואר 2015
12. ↑  שירי חביב ולדהורן, ‏צ'ק פוינט רוכשת את לאקון הישראלית בכ-100 מיליון דולר, באתר גלובס, 2 באפריל 2015
13. ↑  לראשונה: פרס ישראל בתחום הטכנולוגיה יוענק לגיל שויד, באתר ynet, 4 במרץ 2018
14. ↑  אורי ברקוביץ', ‏צ'קפוינט רוכשת את Protego בכ-40 מיליון דולר, באתר גלובס, 2 בדצמבר 2019
15. ↑  סופי שולמן, בלעדי כלכליסטצ'ק פוינט יוצאת למלחמה - ושופכת לראשונה אור על פעילות הענן שלה, באתר כלכליסט, 7 ביוני 2021
16. ↑  סופי שולמן, צ'ק פוינט ברכישה הגדולה בעשור האחרון: קונה את AVANAN בכ-300 מיליון דולר, באתר כלכליסט, 30 באוגוסט 2021
17. ↑  סופי שולמן, יוניקורן בחצי מחיר: צ'ק פוינט רוכשת את פרימטר 81 הישראלית ב-490 מיליון דולר, באתר כלכליסט, 10 באוגוסט 2023;  
סופי שולמן, רכישת פרימטר 81: גיל שויד עלה לרכבת באיחור, אך הנוף ממנה עומד להשתנות, באתר כלכליסט, 12 באוגוסט 2023
18. ↑  סופי שולמן, גיל שויד על מחליפו: "לא מחפש העתק שלי, אבל אשמח שהוא יהיה ישראלי", באתר כלכליסט, 6 בפברואר 2024

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0001 0668 2565
* LCCN: nb2005005006
* VIAF: 258834890
* WorldCat: lccn-nb2005005006

 |